CELEX: 32021D0749
Language: fi
Date: 2021-05-06 00:00:00
Title: Neuvoston päätös (YUTP) 2021/749, annettu 6 päivänä toukokuuta 2021, Norjan kuningaskunnan osallistumisesta sotilaallisen liikkuvuuden PRY-hankkeeseen

7.5.2021   
               
               
                  FI
               
               
                  Euroopan unionin virallinen lehti
               
               
                  L 160/109
               
            
         NEUVOSTON PÄÄTÖS (YUTP) 2021/749,
         annettu 6 päivänä toukokuuta 2021,
         Norjan kuningaskunnan osallistumisesta sotilaallisen liikkuvuuden PRY-hankkeeseen
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 46 artiklan 6 kohdan,
         ottaa huomioon pysyvän rakenteellisen yhteistyön (PRY) ja siihen osallistuvien jäsenvaltioiden luettelon vahvistamisesta 11 päivänä joulukuuta 2017 annetun neuvoston päätöksen (YUTP) 2017/2315 (1) ja erityisesti sen 9 artiklan 2 kohdan,
         ottaa huomioon niiden yleisten edellytysten vahvistamisesta, joiden mukaisesti kolmansia valtioita voitaisiin poikkeuksellisesti kutsua osallistumaan yksittäisiin PRY-yhteistyön hankkeisiin, 5 päivänä marraskuuta 2020 annetun neuvoston päätöksen (YUTP) 2020/1639 (2) ja erityisesti sen 2 artiklan 4 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Päätöksen (YUTP) 2017/2315 9 artiklan 2 kohdassa säädetään, että neuvosto päättää perussopimuksen 46 artiklan 6 kohdan mukaisesti, täyttääkö kolmas valtio, jonka osallistuvat jäsenvaltiot, jotka ottavat osaa hankkeeseen, haluavat kutsua osallistumaan kyseiseen hankkeeseen, vaatimukset, jotka neuvoston on määrä vahvistaa.
                  
               
                     (2)
                  
                  
                     Neuvosto hyväksyi 6 päivänä maaliskuuta 2018 päätöksen (YUTP) 2018/340 (3). Kyseisen päätöksen 1 artiklassa säädetään, että hanketta ”Sotilaallinen liikkuvuus”, jäljempänä ’sotilaallisen liikkuvuuden PRY-hanke’, kehitetään PRY-yhteistyössä hankkeen 24 jäsenen kesken, ja hankkeen koordinaattorina toimii Alankomaat.
                  
               
                     (3)
                  
                  
                     Neuvosto hyväksyi 5 päivänä marraskuuta 2020 päätöksen (YUTP) 2020/1639, jolla vahvistettiin ne yleiset edellytykset, joiden mukaisesti kolmansia valtioita voitaisiin poikkeuksellisesti kutsua osallistumaan yksittäisiin PRY-yhteistyön hankkeisiin. Kyseisen päätöksen 2 artiklan 4 kohdassa säädetään, että PRY-yhteistyön hankkeen koordinaattorin tai koordinaattorien ilmoituksen pohjalta ja poliittisten ja turvallisuusasioiden komitean (PTK) lausunnon saatuaan neuvosto tekee perussopimuksen 46 artiklan 6 kohdan ja päätöksen (YUTP) 2017/2315 9 artiklan 2 kohdan mukaisesti päätöksen siitä, täyttääkö kolmannen valtion kyseiseen hankkeeseen osallistuminen päätöksen (YUTP) 2020/1639 3 artiklassa vahvistetut edellytykset.
                  
               
                     (4)
                  
                  
                     Norjan kuningaskunta, jäljempänä ’Norja’, lähetti 12 päivänä helmikuuta 2021 sotilaallisen liikkuvuuden PRY-hankkeen koordinaattorille pyynnön saada osallistua kyseiseen hankkeeseen päätöksen (YUTP) 2020/1639 2 artiklan 1 kohdan mukaisesti. Hankkeen jäsenet arvioivat tämän jälkeen Norjan toimittamien tietojen pohjalta, täyttääkö maa yleiset edellytykset kyseisen päätöksen 2 artiklan 2 kohdan mukaisesti.
                  
               
                     (5)
                  
                  
                     Sotilaallisen liikkuvuuden PRY-hankkeen koordinaattori ilmoitti 19 päivänä maaliskuuta 2021 päätöksen (YUTP) 2020/1639 2 artiklan 3 kohdan mukaisesti neuvostolle ja unionin ulkoasioiden ja turvallisuuspolitiikan korkealle edustajalle, että kyseisen hankkeen jäsenet olivat sopineet yksimielisesti kyseisenä päivänä siitä, että ne haluavat kutsua Norjan osallistumaan kyseiseen hankkeeseen. Hankkeen jäsenet sopivat yksimielisesti myös Norjan kyseiseen hankkeeseen osallistumisen laajuudesta, muodosta ja asiaankuuluvista vaiheista ja siitä, että Norja täyttää kyseisen päätöksen 3 artiklassa vahvistetut yleiset edellytykset.
                  
               
                     (6)
                  
                  
                     PTK pääsi 30 päivänä maaliskuuta 2021 yhteisymmärrykseen lausunnosta, joka koskee ilmoitusta Norjan pyynnöstä osallistua sotilaallisen liikkuvuuden PRY-hankkeeseen. PTK pani erityisesti merkille ilmoituksessa esitetyn kuvauksen kyseisestä hankkeesta, mukaan lukien sen tavoitteet, organisaatio ja päätöksenteko sekä sen painopistealat. PTK totesi myös, että kyseisessä hankkeessa ei jaeta EU:n turvallisuusluokiteltuja tai arkaluonteisia tietoja ja että hanketta ei panna täytäntöön päätöksen (YUTP) 2020/1639 3 artiklan g alakohdassa tarkoitetulla Euroopan puolustusviraston tuella. Lisäksi PTK totesi, että sotilaallisen liikkuvuuden PRY-hankkeeseen ei sisälly puolustustarvikkeiden hankintaa, tutkimusta ja voimavarojen kehittämistä taikka aseiden tai voimavarojen ja teknologian käyttöä ja vientiä, eikä siihen kuulu yhteisöjä, investointeja, rahoitusta PRY-hankkeeseen osallistuvista jäsenvaltioista tai unionin rahoitusta koskevia pyyntöjä hanketoimia varten.
                  
               
                     (7)
                  
                  
                     PTK myös hyväksyi lausunnossaan Norjan sotilaallisen liikkuvuuden PRY-hankkeeseen osallistumisen ehdotetun laajuuden, muodon ja ulottuvuuden sellaisina kuin ne on kuvattu ilmoituksessa. Se pani merkille Norjan ilmoittaneen tukevansa täysin ilmoituksessa määriteltyä hankkeen laajuutta.
                  
               
                     (8)
                  
                  
                     Samassa lausunnossa PTK vahvisti sotilaallisen liikkuvuuden PRY-hankkeen jäsenten yksimielisesti hyväksymän kannan, jonka mukaan Norja täyttää päätöksen (YUTP) 2020/1639 3 artiklassa vahvistetut yleiset edellytykset seuraavasti:
                     
                                 —
                              
                              
                                 Norja täyttää 3 artiklan a alakohdassa vahvistetun edellytyksen, jonka mukaan valtion on jaettava perussopimuksen 2 artiklassa vahvistetut arvot, joihin unioni perustuu, ja perussopimuksen 21 artiklan 1 kohdassa tarkoitetut periaatteet sekä perussopimuksen 21 artiklan 2 kohdan a, b, c ja h alakohdassa olevat yhteisen ulko- ja turvallisuuspolitiikan (YUTP) tavoitteet; se ei saa vaarantaa unionin ja sen jäsenvaltioiden turvallisuus- ja puolustusetuja, mukaan lukien jäsenvaltioiden kanssa olevien hyvien naapuruussuhteiden periaatteen kunnioittaminen, ja sen on käytävä unionin kanssa poliittista vuoropuhelua, jonka olisi katettava myös turvallisuus- ja puolustusnäkökohdat osallistuessaan sotilaallisen liikkuvuuden PRY-hankkeeseen;
                              
                           
                                 —
                              
                              
                                 3 artiklan b alakohdassa vahvistetun, Norjan sotilaallisen liikkuvuuden PRY-hankkeelle tuomaa merkittävää lisäarvoa koskevan edellytyksen osalta ilmoituksessa esitetään yksityiskohtainen yhteenveto Norjan panoksesta, mukaan lukien sen kyseiseen hankkeeseen osallistumisen laajuus, muoto ja ulottuvuus, ja perustellaan kyseisen ehdon täyttyminen;
                              
                           
                                 —
                              
                              
                                 3 artiklan c alakohdassa vahvistetun edellytyksen osalta Norjan osallistuminen sotilaallisen liikkuvuuden PRY-hankkeeseen edesauttaa yhteisen turvallisuus- ja puolustuspolitiikan (YTPP) ja unionin tavoitetason vahvistamista muun muassa tukemalla YTPP-operaatioita, kuten ilmoituksessa myös täsmennetään;
                              
                           
                                 —
                              
                              
                                 3 artiklan d alakohdassa vahvistetun edellytyksen osalta sotilaallisen liikkuvuuden PRY-hankkeessa ei käsitellä puolustustarvikkeiden hankintaa, tutkimusta ja voimavarojen kehittämistä eikä aseiden tai voimavarojen ja teknologian käyttöä ja vientiä. Siinä ei kehitetä voimavaroja tai teknologiaa. Sen vuoksi Norjan osallistuminen kyseiseen hankkeeseen ei aiheuta riippuvuutta Norjasta tai tuo mukanaan sen mitään jäsenvaltiota vastaan asettamia rajoituksia;
                              
                           
                                 —
                              
                              
                                 lisäksi, kuten ilmoituksessa täsmennetään, Norjan osallistuminen on 3 artiklan e alakohdan mukaista, sillä se noudattaa päätöksen (YUTP) 2017/2315 liitteessä täsmennettyjä asiaankuuluvia tiukempia PRY-sitoumuksia, myös joukkojen toimintavalmiuden ja yhteentoimivuuden, joiden täyttämistä tämä hanke tukee, osalta. Koska sotilaallisen liikkuvuuden PRY-hanke ei ole voimavaroihin liittyvä hanke, tässä yhteydessä ei sovelleta edellytystä, jonka mukaan Norjan osallistumisen olisi edistettävä voimavarojen kehittämissuunnitelmasta ja puolustuksen koordinoidusta vuotuisesta tarkastelusta johdettujen painopisteiden saavuttamista tai vaikutettava myönteisesti Euroopan puolustuksen teolliseen ja teknologiseen perustaan;
                              
                           
                                 —
                              
                              
                                 3 artiklan f alakohdassa vahvistettu vaatimus täyttyy, sillä unionin ja Norjan välinen tietoturvallisuussopimus (4) on ollut voimassa 1 päivästä joulukuuta 2004;
                              
                           
                                 —
                              
                              
                                 3 artiklan g alakohdassa vahvistettua edellytystä ei tässä tapauksessa sovelleta, koska sotilaallisen liikkuvuuden PRY-hanketta ei panna täytäntöön Euroopan puolustusviraston tuella eikä kyseisen viraston kanssa voimassa olevaa hallinnollista järjestelyä näin ollen vaadita;
                              
                           
                                 —
                              
                              
                                 3 artiklan h alakohdassa vahvistetun edellytyksen osalta Norja on sitoutunut siihen, että se pyrkii viimeistelemään hankekohtaisen hallinnollisen järjestelyn ja kaikki muut tarvittavat hankeasiakirjat neuvoston päätösten (YUTP) 2017/2315 ja (YUTP) 2018/909 (5) mukaisesti.
                              
                           
               
                     (9)
                  
                  
                     PTK suositteli 30 päivänä maaliskuuta 2021 antamassaan lausunnossa, että neuvosto tekee myönteisen päätöksen siitä, täyttääkö Norjan osallistuminen sotilaallisen liikkuvuuden PRY-hankkeeseen päätöksen (YUTP) 2020/1639 3 artiklassa vahvistetut edellytykset.
                  
               
                     (10)
                  
                  
                     Neuvoston olisi sen vuoksi päätettävä, että Norjan osallistuminen sotilaallisen liikkuvuuden PRY-hankkeeseen täyttää päätöksen (YUTP) 2020/1639 3 artiklassa vahvistetut edellytykset. Tämän jälkeen hankkeen koordinaattorin on määrä toimittaa hankkeen jäsenten puolesta Norjalle kutsu osallistua kyseiseen hankkeeseen. Norjan on määrä liittyä kyseiseen hankkeeseen päätöksen (YUTP) 2020/1639 2 artiklan 7 kohdan mukaisesti hankkeen jäsenten ja Norjan välisessä hallinnollisessa järjestelyssä vahvistettavana päivänä, ja sillä on määrä olla kyseisen päätöksen 4 artiklan 1 kohdan mukaisesti kyseisessä järjestelyssä määritellyt oikeudet ja velvollisuudet. Neuvoston on määrä hoitaa valvontatehtäviään päätöksen (YUTP) 2020/1639 5 artiklan 2 kohdan mukaisesti, ja kyseisen päätöksen 6 artiklan 2 tai 3 kohdassa tarkoitetuissa olosuhteissa neuvosto voi tehdä uusia päätöksiä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Norjan kuningaskunnan osallistuminen sotilaallisen liikkuvuuden PRY-hankkeeseen täyttää päätöksen (YUTP) 2020/1639 3 artiklassa vahvistetut edellytykset.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 6 päivänä toukokuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  EUVL L 331, 14.12.2017, s. 57.
         
            (2)  EUVL L 371, 6.11.2020, s. 3.
         
            (3)  Neuvoston päätös (YUTP) 2018/340, annettu 6 päivänä maaliskuuta 2018, PRY-yhteistyössä kehitettävien hankkeiden luettelosta (EUVL L 65, 8.3.2018, s. 24).
         
            (4)  Norjan kuningaskunnan ja Euroopan unionin välinen sopimus turvaluokiteltujen tietojen vaihtoon sovellettavista turvallisuusmenettelyistä (EUVL L 362, 9.12.2004, s. 29).
         
            (5)  Neuvoston päätös (YUTP) 2018/909, annettu 25 päivänä kesäkuuta 2018, PRY-yhteistyön hankkeiden yhteisten hallinnointia koskevien sääntöjen vahvistamisesta (EUVL L 161, 26.6.2018, s. 37).